KTC พุ่งกระฉูดกว่า 16% โบรกฯคาดกำไร Q1 เติบโตโดดเด่น 25% รับรายได้-ดอกเบี้ยเพิ่ม
KTC พุ่งกระฉูดกว่า 16% โบรกฯคาดกำไร Q1 เติบโตโดดเด่น 25% รับรายได้-ดอกเบี้ยเพิ่ม โดย ณ เวลา 15.05 น. อยู่ที่ระดับ 309 บาท เพิ่มขึ้น 43 บาท หรือ 16.17% สูงสุดที่ระดับ 312 บาท ต่ำสุดที่ระดับ 278 บาท มูลค่าซื้อขาย 1.62 พันล้านบาท 
5 เม.ย. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ณ เวลา 15.05 น. อยู่ที่ระดับ 309 บาท เพิ่มขึ้น 43 บาท หรือ 16.17% สูงสุดที่ระดับ 312 บาท ต่ำสุดที่ระดับ 278 บาท มูลค่าซื้อขาย 1.62 พันล้านบาท

ด้าน บล.โนมูระ พัฒนสิน ระบุในบทวิเคราะห์ (4 เม.ย.) แนะนำ NEUTRAL, TP280) คาดกำไรสุทธิไตรมาส 1/61 เติบโตโดดเด่น เพิ่มขึ้น 25% จากช่วงเดียวกันเมื่อปีก่อน โดยคาดกำไรสุทธิไตรมาส 1/61 ที่ 913 ลบ. (เพิ่มขึ้น 25% จากปีก่อน, ลดลง 3% จากไตรมาสก่อน) การเติบโตจากปีก่อน จากการเติบโตทั้งรายได้ดอกเบี้ย และรายได้ที่ไม่ใช่ดอกเบี้ย ส่วนการหดตัวจากไตรมาสก่อน จากการลดลงของสินเชื่อบัตรเครดิตตามปัจจัยฤดูกาล
โดยแนวโน้มกำไรสุทธิในไตรมาส 2/61 คาดยังเติบโตดีทั้งจากช่วงเดียวกันเมื่อปีก่อน และไตรมาสก่อน จากการเติบโตของรายได้ดอกเบี้ย และรายได้ที่ไม่ใช่ดอกเบี้ยที่คาดจะได้ประโยชน์จากการขึ้นค่าแรงขั้นต่ำในช่วงเดือนเมษายน 2561 และช่วงเทศกาลสงกรานต์ ประกอบกับค่าใช้จ่ายในการตั้งสำรองที่ลดลง โดยมองว่า KTC มีคุณภาพสินทรัพย์แข็งแกร่ง พร้อมรับการเปลี่ยนมาตราฐานบัญชีใหม่ IFRS9 และ คาดผลประกอบการยังเติบโตได้ดี แต่เรามองว่าราคาที่ปรับขึ้น เพิ่มขึ้น 58% YTD ตอบรับปัจจัยบวกไปเรียบร้อยแล้ว